กลุ่มลอยด์ทิ้งไทยประกันญี่ปุ่นอุ้มชู
บริษัทลูกของลอยด์ประกาศงดรับประกันงวดใหม่ในไทยเอเชีย ส่วนญี่ปุ่นเดินหน้าต่อไป
3 ธ.ค. 2554

บริษัทลูกของลอยด์ประกาศงดรับประกันงวดใหม่ในไทยเอเชีย ส่วนญี่ปุ่นเดินหน้าต่อไป
รอยเตอร์สรายงานว่า บริษัท ซินดิเคต 1965 บริษัทประกันภัยต่อของบริษัทลอยด์ในสิงคโปร์ได้ประกาศของดรับประกันภัยงวดใหม่ ภายหลังได้รับผลกระทบอย่างหนักจากวิกฤตภัยธรรมชาติเกิดขึ้นทั่วเอเชียในรอบปีที่ผ่านมา 
“บริษัท ซินดิเคต 1965 ซึ่งดำเนินกิจการในเอเชียโดยเฉพาะได้รับผลกระทบจากภัยพิบัติทางธรรมชาติที่เกิดขึ้นบ่อยครั้งและรุนแรงในภูมิภาคช่วงปี 2011 โดยเฉพาะอย่างยิ่งวิกฤตอุทกภัยในประเทศไทย” บริษัท อาร์เจนตา ซินดิเคต แมเนจเมนต์ หนึ่งในตัวแทนของลอยด์ในสิงคโปร์ ระบุในแถลงการณ์และยืนยันว่า จะทำงานร่วมกับเจ้าหน้าที่จากซินดิเคต 1965 รวมทั้งเจ้าหน้าที่ของลอยด์ เพื่อทยอยจัดการเคสประกันภัยรายใหญ่ๆ ไปตามลำดับ
ทั้งนี้ ซินดิเคต 1965 เป็นบริษัทประกันภัยแห่งแรกของลอยด์ที่เข้ามาดำเนินกิจการในเอเชีย โดยผู้ถือหุ้นของบริษัทประกันภัยแห่งนี้ยังรวมถึงเทมาเซกของสิงคโปร์ และบริษัท มิตซุย ของญี่ปุ่น 
ขณะที่บริษัท ซินดิเคต 2121 ซึ่งดำเนินการภายใต้บริษัทอาร์เจนตาโดยตรง ได้รับผลกระทบจากวิกฤตน้ำท่วมในไทยเพียงเล็กน้อย
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า จากการเดินทางไปญี่ปุ่นเพื่อหารือกับประธานกรรมการบริษัท มิตซุย สุมิโตโม บริษัท สมโพธิ์เจแปน และบริษัท โตเกียวมารีน ซึ่งเป็นผู้รับประกันภัยรายใหญ่ให้กับโรงงานในนิคมอุตสาหกรรม 7 แห่ง มีเงินเอาประกันภัยรวมกันกว่า 2.6 แสนล้านบาท คิดเป็น 60% ของเงินเอาประกันภัยทั้งหมดของโรงงานในนิคมอุตสาหกรรม ได้รับการยืนยันที่จะดำเนินธุรกิจในไทยต่อ และจะสนับสนุนด้านการเงินเพื่อเพิ่มทุนให้กับบริษัทลูกในไทยให้เพียงพอสำหรับการจ่ายค่าสินไหมทดแทน